KIRJALLINEN KYSYMYS E-3170/02 esittäjä(t): Marie Isler Béguin (Verts/ALE) komissiolle. Ydinjätteiden kuljetus yhteisön alueella, Euroopan unionin valvonta ja valppaus asiassa.



Virallinen lehti nro 155 E , 03/07/2003 s. 0105 - 0106



KIRJALLINEN KYSYMYS E-3170/02 esittäjä(t): Marie Isler Béguin (Verts/ALE) komissiolle (6. marraskuuta 2002) Aihe: Ydinjätteiden kuljetus yhteisön alueella, Euroopan unionin valvonta ja valppaus asiassa Useat Euroopan unionin jäsenvaltiot jatkavat ydinvoiman tuottamista ydinvoimaloiden ja ydinjätteen käsittelylaitosten avulla. Uraania ja radioaktiivisia jätteitä kuljetetaankin edelleen yhteisön alueella monissa jäsenvaltioissa, mihin vaikuttavat myös kolmansien maiden kuten Japanin ja Venäjän kanssa tehdyt teollisuuden sopimukset. Aineet ovat äärettömän vaarallisia kuljetettaviksi. Liikenneonnettomuuden tai puutteellisten kuljetusvälineiden aiheuttama jatkuva ja pelottava uhka kattaa laajan alueen erikoiskuljetusten reittien ympärillä. Jos alueiden asukkaat ja ydinvoiman vastustajat kokoontuvat kuljetusreittien varrelle vastuuntuntoisesti osoittamaan mieltään, jotkut jäsenvaltiot vastaavat kansalaisten valppauteen vain lähettämällä paikalle järjestysvallan edustajia tukahduttamaan mielenosoitukset ja häätämään mielenosoittajat paikalta. Yhdysvalloissa sai alkunsa 11. syyskuuta 2001 uusi hyperterrorismin uhka. Turvallisuusalan ja ydinvoiman asiantuntijoiden mukaan tämä tulee herättämään pelkoa, että ydinvoimaloissa käytettävien aineiden kuljetukset valvottujen tuotantolaitosten, käsittelylaitosten tai varastointipaikkojen ulkopuolella joutuvat äärijärjestöjen terrori-iskujen tai kaappausten kohteiksi. Onko komissiolla perusteelliset ja suorat tiedot näiden erittäin arkaluonteisten ja vaarallisten kuljetusten aikatauluista ja reiteistä ja valvooko se niitä? Välittävätkö jäsenvaltiot avoimesti ja luottamuksellisesti komissiolle tietoja, joista selviää mistä valtiosta erikoiskuljetukset lähtevät ja minkä valtion kautta ne kulkevat? Mitkä ovat Euroopan komission mahdollisuudet arvioida erikoiskuljetusten aikatauluja ja reittejä ja ryhtyä tarvittaessa toimiin? Erikoiskuljetuksista vastaa kunkin maan kansallinen teollisuus, mutta niiden aiheuttaman vaaran uhka kattaa koko Euroopan yhteisön ja laajemmankin alueen. Voiko komissio vastata erikoiskuljetusten turvallisuudesta kaikenlaisten hyökkäysten ja onnettomuuksien varalta? Voiko komissio taata, että laajentuvan Euroopan yhteisön alueella on riittävä säännöstö ja välineet pelastustoimintaan ja sen rahoittamiseen suuronnettomuuden sattuessa? Loyola de Palacion komission puolesta antama vastaus (17. joulukuuta 2002) Komissio ei ole vastuussa radioaktiivisten aineiden kuljetuksiin liittyvistä toimista. Vastuu niistä kuuluu jäsenvaltioille, joiden on varmistettava, että radioaktiivisten aineiden kuljetuksia koskevia kansallisia ja kansainvälisiä määräyksiä ja säännöksiä noudatetaan. Jäsenvaltioiden toimivaltaisten viranomaisten on toteutettava radioaktiivisten aineiden kuljetusten turvallisuuteen liittyvät asianmukaiset toimenpiteet. Yhteisön lainsäädäntö ei velvoita jäsenvaltioita eikä radioaktiivisten aineiden kuljetuksia hoitavia tahoja ilmoittamaan komissiolle ydinvoimaloissa käytettävien aineiden tai muiden radioaktiivisten aineiden kuljetusaikatauluja tai -reittejä. Jäsenvaltioiden on varmistettava, että radioaktiivisten aineiden kuljetukset tai muunlainen ydinaineisiin tai muihin aineisiin liittyvä toiminta suojataan mahdollisimman tarkoin niihin kohdistuvien hyökkäysten varalta. Komissio tekee jäsenvaltioiden kanssa yhteistyötä radioaktiivisten aineiden turvallista kuljetusta Euroopan unionissa käsittelevässä pysyvässä työryhmässä(1) ja käy kansainvälisiä keskusteluja, joiden tavoitteena kehittää ja parantaa lainsäädäntöä ja välttämättömiä toimenpiteitä radioaktiivisten aineiden kuljetuksissa mahdollisesti tapahtuvien onnettomuuksien vaikutusten pienentämiseksi. (1) KOM(98) 155 lopullinen.